P. Dubravay, poslanec: (2009-10-28):
Opozícia, teraz hovorím ku členom koalície, ktorí tu zostali. Opozícia sa vyplakala, vyžalovala, predviedla nám rétorické cvičenia, ktoré ale nie sú ich. Ja som si to všímal. Keby sme im zobrali notebooky alebo možnosť odskakovať, tak nepovedia nič. Proste tie štáby, ktoré pracujú pre nich, im to tu dodávajú a dodávajú, len akosi tá koordinácia tu nie je. (Reakcie z pléna.) Všetky vaše príhovory... (Potlesk.) Všetky vaše príhovory boli akoby písané cez „kopír“, len trošku posunuté. Veď ste donekonečna opakovali to isté. To, čo pán Janiš povedal skoro za trištvrte hodiny, sa dalo povedať za päť minút, ale nebolo by to účinné pre médiá a pre „oblbovanie“ verejnosti. Hanba, že ste sa niektorí, ktorí máte vysokoškolské vzdelanie, takto znížili, na takúto úroveň myslenia a vôbec prejavov, ktoré ste tu urobili. (Potlesk.) Pán Štefanec zabudol povedať, ja viem, vy ste mali takéto nutkanie, len ste zabudli povedať, či tá nástenka, ktorú ste dali ministrovi, má byť vo vašej kancelárii alebo v kancelárii predsedu SDKÚ. (Smiech v rokovacej sále.) Ale to sa dohodneme zajtra. (Ruch v sále.) Viete, Elo Rafaj to vystihol perfektne, áno. Pokiaľ by ste neopakovali, tak jednoducho buď tie médiá by to nestihli zapisovať, alebo som si všimol, a to často – a nechcem teraz hovoriť o niektorých poslancoch, to je proste – ja keď sa vyprávam s vami, tak sa vám skoro dívam do očí. Keby som nemal okuliare, možno pána Janiša by som aj prepichol očami, ale v dobrom, dobrom. Lenže u vás je tendencia sledovať, či tie kamery hore majú zapnuté červené svetielka, alebo nie. Pokiaľ nie, tak ste skromnejší, ale pokiaľ sú červené svetielka zapnuté, tak tá pozícia (potlesk), tá gestikulácia je tu vynikajúca. Páni, ste dobrí herci! Ja len na záver, pretože nejdem opakovať stále dookola. (Reakcie z pléna.) Chvalabohu, to som rád. Doteraz nesvietilo, preto som to povedal, aby sa rozsvietilo. Škoda, že sa nesvietilo vtedy, keď som sa k vám prihováral. Pre médiá na záver. Prvá z viet, pretože ja už som sa niekedy vyjadril: opakuj, opakuj a tak ďalej a tak ďalej. V návrhu na vyslovenie nedôvery sa konštatuje, že Európska komisia rozhodla, že nepreplatí z predmetných 11,6 mil. eura ani euro. Vážená opozícia, vy tomu neveríte. Veď podpredsedníčka parlamentu to v televízii v nedeľu ukazovala, a to aj tí „najblbší“ pochopili. Má dostať 200, dostal 200. Má dať 200, dal 200. (Smiech v rokovacej sále a potlesk.) A pre vás, pre vás tie najjednoduchšie matematické počty sú úplne neznáme. Teda nie je pravda... (Smiech v sále.) Nie je pravda, že sa nepreplatí ani euro. Najmä vzhľadom na obrovskú tendenčnú medializáciu zo strany novinárskej obce Slovenskej republiky množstvo nepravdivých podaní, ktoré Európska komisia od rôznych kváziochrancov práva v súvislosti s predmetným obstarávaním dostala, sa s Európskou komisiou dohodlo, že Slovenská republika neuplatní nárok na preplatenie finančných prostriedkov použitých na služby z tohto obstarávania, ale hodnotu – chcete pauzu? Ale hodnotu týchto služieb si uplatní tým, že voči Európskej komisii bude deklarovať iné oprávnené výdavky, ktoré sa pôvodne deklarovať nemali. Aby sme sa vyhli rôznym špekuláciám v súvislosti so schvaľovaním predmetných oprávnených výdavkov, dohodlo sa s Európskou komisiou, že namiesto výdavkov zo zmluvy s konzorciom uplatní Slovenská republika iné výdavky, ktoré sa predtým uplatňovať nehodlali. Slovenská republika tak nepríde v súvislosti so zmluvou s konzorciom ani o cent, nie o euro, opakujem – ani o cent. Je tam počuť vzadu? (Reakcia pléna.) Lebo ak sa tu hovorilo o Úrade verejného obstarávania, som sa díval, ako príslušníci strany SMK stratili, úplne sa im zastavil krvný obeh. (Smiech v sále a reakcia pléna.) Teda tvrdenie časti opozičných poslancov, ktorí podali návrh na vyslovenie nedôvery, o tom, že zo zmluvy medzi Ministerstvom výstavby a regionálneho rozvoja Slovenskej republiky a konzorciom vznikla priama škoda Slovenskej republike, nie je pravdivé. To hovorím pre médiá, vám už je to zbytočné. Opakujem, celá výška prostriedkov, ktoré boli vynaložené na služby Technickej asistencie Operačných programov, bude zo strany Európskej únie Slovenskej republike preplatená. Zo strany Európskej únie nepôjde z dôvodu obstarávania konzorcia k žiadnym korekciám či dokonca k pozastaveniu pomoci, ako ste, vážení opoziční poslanci, klamali obyvateľov Slovenskej republiky. Slovenská republika neutrpí týmto verejným obstarávaním žiadne škody, a to upozorňujem, na rozdiel od obdobia vašej vlády, vlády pána Dzurindu, ktorej výsledok je priama finančná škoda Slovenskej republike vo výške, a to len jeden z prípadov, 40 mil. eur, a to za verejné obstarávanie, ktoré ste robili v rozpore so zákonmi. A to podotýkam, že vôbec nemusí byť, že to nemusí byť konečný výsledok, tak ako tu bolo už spomínané, pretože niektoré skúmania sa ešte neukončili, teda keďže preverovanie ešte nie je konečné a je veľmi pravdepodobné, že porušenie právnych predpisov v oblasti verejného obstarávania za vlády súčasnej opozície bolo aj v ďalších prípadoch, ktoré Únia môže preverovať. Takže tieto posledné myšlienky som chcel skutočne zdôrazniť pre médiá, aby po tom všetkom, čo ste tu nahádzali na ministerstvo, na ministra, na Slovenskú národnú stranu, aby si občania uvedomili predtým, než sa prežehnajú, aj potom, keď sa prežehnajú a pomodlia. Ja to robím, spytujem a skúste, vy kádeháci, exkádeháci a ďalší, trošku porozmýšľať nad tým, či to, čo robíte, to, čo hlásate, je v súlade so svedomím kresťana alebo kresťana katolíka. (Reakcia z pléna.) Ďakujem za pozornosť. (Potlesk.)